Na temelju članka 58. Zakona o odgoju i obrazovanju u osnovnoj i srednjoj školi

(„Narodne novine“ br. 87/08, 86/09, 92/10, 105/10, 90/11, 16/12, 86/12, 94/13, **152/14**) te članka 174. Statuta Osnovne škole dr. Ante Starčevića nakon provedene rasprave na Učiteljskom vijeću, Vijeću roditelja i Vijeću učenika Školski odbor Osnovne škole dr. Ante Starčevića na sjednici održanoj 27.travnja 2016. godine donosi:

**ETIČKI KODEKS**

**NOSITELJA ODGOJNO OBRAZOVNE DJELATNOSTI, TE OSTALIH RADNIKA ZAPOSLENIH U OSNOVNOJ ŠKOLI DR. ANTE STARČEVIĆA U ZAGREBU**

# I. Opće odredbe

## Predmet Etičkog kodeksa

Članak 1.

1. Etičkim kodeksom nositelja odgojno–obrazovne djelatnosti i ostalih radnika Osnovne škole dr. Ante Starčevića (u daljnjem tekstu: Etički kodeks) određuje se etičnost kao **skup načela, prava i obveza** kojima se **uređuju međuljudski i profesionalni odnosi** između radnika i svih korisnika usluga Osnovne škole dr. Ante Starčevića u Zagrebu.

(2) Temeljne vrijednosti, koje promiče Etički kodeks, jesu: poštenje, izvrsnost, sloboda, međusobno uvažavanje, ljudsko dostojanstvo, osobna odgovornost.

1. Osobna je odgovornost i zadaća svakog radnika ostvarenje etičkih standarda osobnog ponašanja. Dužnost mu je poticati etičko ponašanje kod svojih učenika.
2. Svaki radnik nastupa u svom djelovanju kao nezavisna osoba.
3. Etički je kodeks podložan izmjenama i dopunama u skladu s razvojem djelovanja Škole.

Članak 2.

1. Načela Etičkoga kodeksa primjenjuju se na odgovarajući način i na osobe koje nisu radnici Škole, ali sudjeluju u njezinu radu i djelovanju.
2. Etički kodeks sastoji se od standarda ponašanja prilagođenih potrebama Škole.

## Svrha Etičkog kodeksa

Članak 3.

Svrha je Etičkog kodeksa utvrditi opće etičke smjernice i postupke vezane uz njih, upozoriti na dužnosti i obveze te promicati etičke vrijednosti specifične za djelatnost Škole u najširem smislu.

Članak 4.

Svi će učenici, roditelji i druge zainteresirane osobe za rad Škole biti upoznati s Etičkim kodeksom .

**II. Temeljna načela i pravila Etičkog kodeksa Škole**

### *Načelo ostvarivanja ljudskih prava*

Članak 5.

Škola donošenjem i provođenjem Etičkog kodeksa osigurava svakom radniku, učeniku i ostalim korisnicima usluga ostvarivanje ljudskih prava unutar Škole te poštivanje svih prava zajamčenih Ustavom i zakonima Republike Hrvatske.

### *Načelo poštivanja integriteta i dostojanstva osobe*

Članak 6.

1. Svi radnici Škole, učenici i roditelji trebaju biti poštovani kao osobe - u skladu sa zajamčenim pravima na život, integritet i dostojanstvo.
2. Svim radnicima Škole, učenicima i roditeljima mora biti osigurano pravo na privatnost. Svi se radnici Škole, učenici i roditelji trebaju kloniti procjene prihvatnih odnosa drugih osoba, osobina i postignuća članova njihove uže i šire obitelji te javnog iznošenja takvih procjena kao i prenošenja informacija koje se odnose na druge osobe i članove njihovih obitelji, a nisu relevantne za funkcioniranje učenika Škole.

### *Načelo jednakosti i pravednosti*

Članak 7.

1. Svaki se radnik Škole, učenik i njegov roditelj treba ponašati u skladu s načelom jednakosti i pravednosti, na način koji isključuje svaku diskriminaciju, zlostavljanje, uznemiravanje ili iskorištavanje. Škola je dužna osigurati uvjete za ostvarivanje načela jednakosti i pravednosti.
2. Radnici Škole ne smiju zlouporabiti svoj autoritet i ne smiju dopustiti da osobni interesi i odnosi utječu na etično i profesionalno obavljanje radnih obveza.

### *Načelo profesionalnosti*

Članak 8.

1. Od radnika Škole očekuje se da odgovorno, savjesno, profesionalno i etički ispravno ispunjavaju sve svoje obveze prema učenicima, kolegama, roditeljima i ostalim suradnicima.

(2) Obveza je radnika Škole poštivanje kriterija stručnosti i izvrsnosti te stalnog stručnog usavršavanja.

(3) Svi radnici Škole trebaju održavati suradnju u profesionalnim odnosima te se kloniti procjene stručnosti kolega i javnog iznošenja takvih procjena.

(4) Verbalna i neverbalna komunikacija radnika Škole treba biti u skladu s njihovim zadaćama i ulogom u Školi i zajednici.

### *Načelo poštivanja zakona i pravnih postupaka*

Članak 9.

1. Svi radnici Škole trebaju poštivati sve pravne propise i pravne postupke koji se tiču njihovih obveza kao radnika Škole.
2. Sva sporna pitanja oko tumačenja i primjene načela Etičkoga kodeksa djelatnici rješavaju unutar Škole dogovorno.

### *Načelo međusobnog uvažavanja*

### 

Članak 10.

1. Radnik Škole treba poštivati osobnost učenika, kolega, roditelja i drugih osoba bez obzira na rasu, vjeru, etničko podrijetlo, socijalni ili bračni status, spol i spolnu orijentaciju, invalidnost, zdravstveni status, tjelesni izgled, dob i političku opredijeljenost.
2. Kriteriji vrjednovanja i napredovanja su stručnost, sposobnost i profesionalnost te rezultati u obavljanju određene vrste poslova i zadataka.

### *Načelo mirnog suživota u Školi*

Članak 11.

(1) Obveza je radnika svojim ponašanjem ostvariti dobro i ugodno radno ozračje u Školi.

(2) Neprihvatljiv je bilo koji oblik uznemiravanja druge osobe.

(3) Neprihvatljivo je drogiranje, opijanje i pušenje u prostorima škole i oko škole.

(4) Svaki oblik uznemiravanja, koje je počinio radnik Škole, učenik, roditelj ili skrbnik, treba prijaviti nadležnoj instituciji.

### *Načelo objektivnosti*

### 

Članak 12.

1. Radnici Škole ne smiju dopustiti da predrasude bilo koje vrste utječu na njihov odnos s drugim osobama i na objektivnost u radu.
2. Ocjenjivanje djelatnosti i profesionalne kompetencije bilo kojega radnika Škole treba počivati na kriterijima koji su relevantni za obavljane djelatnosti ili profesionalne obveze.

## III. Odnos prema profesiji

Članak 13.

1. Učitelj i stručni suradnik dužan je unapređivati svoje znanje u skladu s najvišim standardima obrazovnog procesa.
2. Učitelj i stručni suradnik razmjenjuje znanja i podatke s drugim učiteljima i stručnim suradnicima radi podizanja kvalitete nastavnog procesa i napredovanja u struci.

Članak 14.

Svaki radnik Škole dužan je čuvati profesionalnu tajnu sve do njezina službenog objavljivanja u školi i izvan nje i nakon prestanka radnog odnosa u Školi.

Članak 15.

1. Učitelj treba ukazivati na nestručne tvrdnje povezane s njegovom strukom, izbjegavajući postupke koji bi podcijenili i obezvrijedili dostojanstvo drugih.
2. Svoje mišljenje o stručnim pitanjima može izreći na sjednicama stručnih tijela, ako je to uvjerenje utemeljeno na znanstvenoj istini i kritičnosti.

Članak 16.

(1) Svaki je učitelj dužan kvalitetno izvršavati sve svoje obaveze.

(2) Nastavu mora održavati redovito, prema rasporedu sati u i utvrđenom trajanju.

### IV. Odnos prema učenicima

Članak 17.

1. Svaki učitelj kod učenika mora poticati odgovoran pristup učenju, a u prenošenju znanja dužan je primjenjivati najviše znanstvene, stručne, profesionalne i etičke standarde.
2. Nastavni proces treba voditi tako da se potiče razvoj potencijala učenika i njegovo osposobljavanje za odgovoran samostalni život.

Članak 18.

1. Učitelj je dužan s učenicima uspostaviti odnos međusobnog povjerenja i uvažavanja, uz poštivanje njihovih osobnosti, sloboda i prava, uz čuvanje svoga dostojanstva i izbjegavanje neprofesionalne bliskosti s učenicima.
2. Učitelj u dijalogu s učenicima, u nastavnom procesu i izvan njega, mora poštivati principe nenasilne komunikacije.
3. Zabranjeno je iskorištavanje učenika, diskriminacija, vrijeđanje njihova dostojanstva i zloupotreba bilo koje druge vrste.

Članak 19.

Svaki učitelj posebno pred učenicima mora čuvati svoje i dostojanstvo svojih kolega, a svojim ponašanjem mora odgojno utjecati na učenike.

### V. Odnos prema kolegama

Članak 20.

(1) Učitelj ne smije direktno ili indirektno povrijediti stručni ugled, napredovanje ili rad drugog učitelja.

(2) Ako smatra da određeni učitelj nije zaslužio napredovanje ili se nekorektno ponaša, obvezan je s time upoznati ravnatelja Škole.

(3) U otvorenoj kritici rada drugog učitelja treba biti suzdržan, imajući u vidu nadležna tijela (razredna vijeća, Učiteljsko vijeće, stručne aktive) kao primjerena mjesta za stručne rasprave i kritiku.

### VI. Odnos prema instituciji

Članak 21.

(1) Učitelji, učenici i roditelji dužni su poštivati hijerarhiju nastavničkih i drugih zvanja, ovlaštene pojedince i stručne organe u Školi.

(2) Pri tome su slobodni argumentirano kritizirati rad organa ili pojedinaca u tijelima Škole.

Članak 22.

(1) Ucjene i pritisci, mito i korupcija i svi drugi oblici nečasnih utjecaja, koji vode kršenju stručnih kriterija, predstavljaju najgrublju povredu pravila ponašanja u odgoju i obrazovanju.

(2) Usvajajući načela ovog Etičkog kodeksa, radnici se obvezuju na njihovo dosljedno provođenje.

### VII. Odnos prema korisnicima usluga

### 

Članak 23.

1. Radnici Škole dužni su etički i profesionalno pružati usluge korisnicima i primarno štititi interese učenika.
2. Aktivnost radnika Škole usmjerena je prema etičkom i profesionalnom pružanju usluga korisnicima i taj odnos ne smije ugroziti niti jedan drugi interes ili namjera.

Članak 24.

1. Podatci o učenicima, roditeljima i drugim korisnicima usluga Škole smatraju se profesionalnom tajnom.
2. Moguće je objaviti afirmativne podatke o učeniku, uz suglasnost roditelja.

Članak 25.

1. Svi radnici Škole trebaju izbjegavati sukobe interesa.
2. Nedopustiv je svaki oblik nepotizma. Nepotizmom se smatra svako djelovanje koje srodnika određene osobe stavlja u povlašten položaj prema drugim osobama koje raspolažu jednakim ili boljim sposobnostima.

### VIII. Javni nastup radnika Škole

Članak 26.

U svim oblicima javnih nastupa, u kojima predstavlja Školu, svaki radnik treba iznositi stajališta Škole u skladu s propisima, dobivenim ovlastima i stručnim znanjem, odredbama Etičkog kodeksa te paziti na osobni ugled i ugled Škole.

### IX. Tijela koja prate ostvarenja Etičkog kodeksa

Članak 27.

1. Sva tijela Škole, svako u okvirima svoje nadležnosti, dužna su brinuti se za ostvarenje i unapređenje etičkih standarda u Školi i provedbu Etičkog kodeksa.
2. U Školi se osniva **Etičko povjerenstvo** radi savjetovanja Škole u pitanjima ostvarenja Etičkog kodeksa te razvoja i primjene etičkih standarda u Školi.
3. Etičko povjerenstvo donosi mišljenja o načelnim pitanjima kao i o usklađenosti ponašanja u konkretnim slučajevima s načelima i odredbama Etičkog kodeksa.
4. Etičko povjerenstvo predlaže ravnatelj uz suglasnost Učiteljskog vijeća, na rok od dvije godine.
5. Etičko povjerenstvo ima 3 člana i 3 zamjenika. Ako član Etičkog povjerenstva svojim ponašanjem i/ili postupcima povrijedi Etički kodeks, ravnatelj će, nakon provedenog postupka o utvrđivanju krivnje, imenovati novog člana uz suglasnost Učiteljskog vijeća.

### X. Pritužbe na nepoštivanje Etičkog kodeksa

### 

Članak 28.

1. Korisnici usluga i radnici Škole mogu se pisano obratiti ravnatelju Škole i ukazati na ponašanje radnika i drugih osoba koje su protivne odredbama ovog Etičkog kodeksa.
2. Pritužbe razmatra Etičko povjerenstvo koje svoje mišljenje o tome daje ravnatelju Škole.
3. Mišljenje o povredi Etičkog kodeksa iz stavka 1 daje u pisanom obliku ravnatelju Škole u roku od 15 dana od dana službenog podnošenja pritužbe.
4. Prije davanja odgovora ravnatelj Škole zatražit će pisano očitovanje radnika protiv kojeg je upućena pritužba ili će provesti odgovarajuće postupke (iz Zakona o radu), ako je pritužbu uputila osoba izvan Škole.

(5) Ravnatelj Škole može, po potrebi, pokrenuti postupak zbog povrede radne obveze utvrđene Zakonom, Statutom škole, Etičkim kodeksom ili drugim propisom.

### XI. Upoznavanje radnika s Etičkim kodeksom

Članak 29.

1. Ravnatelj Škole, ili po njemu ovlaštena osoba, dužna je sve radnike upoznati s odredbama ovog Etičkog kodeksa.
2. Radnici koji se primaju u radni odnos moraju, prije potpisivanja ugovora o radu, biti upoznati s odredbama ovog Etičkog kodeksa i potpisom potvrditi da će ga se pridržavati.

### XII. Posebni etički kodeksi

Članak 30. (1)Kada posebnosti Škole to zahtijevaju, Školski odbor može na prijedlog Etičkog povjerenstva

i uz suglasnost Učiteljskog vijeća donositi posebne etičke kodekse.

### (2) Etički kodeksi iz stavka 1. moraju biti usklađeni s odredbama ovoga Etičkoga kodeksa.

**XIII. Javnost Etičkog kodeksa**

Članak 31.

Etički se kodeks ističe na vidnom mjestu u Školi i objavljuje na mrežnoj stranici Škole.

### XIV. Prijelazne i završne odredbe

Članak 32.

(1) Ravnatelj će imenovati Etičko povjerenstvo škole iz članka 27 stavka 2. ovoga Kodeksa uz suglasnost Učiteljskog vijeća u roku mjesec dana od dana stupanja na snagu Etičkog kodeksa.

(2) Etički kodeks podložan je izmjenama i dopunama.

(3) Etički se kodeks mijenja i dopunjuje na način propisan za njegovo donošenje.

Članak 33.

Ovaj Etički kodeks stupa na snagu osmog dana od dana objave na oglasnoj ploči Škole.

KLASA: 003-06/16-02/

URBROJ: 251-135-16-02-2

Predsjednica Školskog odbora:

Zdenka Koljanin, dipl. kateheta

Ovaj Etički kodeks objavljen je na oglasnoj ploči Škole 27. travnja 2016. i stupio je na snagu 5. svibnja 2016. god.

Ravnatelj škole:

Nikica Mihaljević, prof.